tartuNLP/wikipedia-smugri-20251201 huggingface dataset:
Mutta rakkauteni ei kuole koskaan

Mutta rakkauteni ei kuole koskaan () on vuonna 1913 valmistunut italialainen mykkäelokuva. Mario Caserinin ohjaaman melodraaman pääosia esittävät Lyda Borelli ja Mario Bonnard. Elokuva oli suuri menestys Italiassa ja ulkomailla. Se käynnisti Lyda Borellin uran aikansa suosituimpana elokuvadiivana.
Juoni.
Ylellistä elämää viettävä nuori seikkailija Moise Stahr tavoittelee Wallensteinin suurherttuakunnan sotilaskomentajan Julius Holbeinin tytärtä Elsaa. Hänen todellinen tarkoituksensa on varastaa suurherttuakunnan linnoitussuunnitelmat. Varkauden paljastuttua Holbein tekee itsemurhan ja Stahrin apuriksi syytetty Elsa pakenee Rivieralle, jossa hän alkaa esiintyä Diana Cadoleur -nimisenä näyttelijänä ja laulajattarena. Elsa rakastuu alakuloiseen nuorukaiseen, joka todellisuudessa on Wallensteinin suurherttuan poika, prinssi Maximilian. Paikalle ilmestyvä Stahr yrittää jälleen vietellä Elsan ja uhkaa paljastaa tämän henkilöllisyyden suurherttualle. Maximilian kutsutaan kotiin, ja Elsa astuu viimeisen kerran näyttämölle juotuaan sitä ennen myrkkyä. Elsa menehtyy rakastajansa syliin ja kuiskaa hänelle viimeiset sanansa: ”Mutta rakkauteni ei kuole!”
Tuotanto, teema ja vastaanotto.
Torinolaisen Gloria Filmin tuottama "Mutta rakkauteni ei kuole koskaan" on Giovanni Pastronen "Cabirian" (1914) ohella Italian mykkäelokuvan kultakauden kuuluisin teos ja ohjaaja Mario Caserinin ensimmäinen merkittävä melodraama. Se on dekadentti intohimodraama, jonka teemana on Lyda Borellin esittämän femme fatalen hallitsematon, miehiä tuhoava seksuaalisuus. Borellin ekspressionistisesti tyyliteltyä näyttelijäsuoritusta ja äärimmilleen viritettyä juonta korostavat taitava kameratyö sekä yläluokkaiseen ympäristöön sijoitettu hienostunut lavastus ja puvustus.
Elokuva oli suuri arvostelu- ja yleisömenestys sekä Italiassa että ulkomailla. Se teki Lyda Borellista aikansa suosituimman elokuvadiivan ja synnytti lukuisia jäljitelmiä aina 1920-luvulle saakka. Wladimiro Apolloni ohjasi elokuvasta Mario Bonnardin tähdittämän uusintaversion "L’amor mio non muore" vuonna 1921. Samanniminen Giuseppe Amaton elokuva vuodelta 1938 perustuu kokonaan eri tarinaan.
Lyda Borellin elokuvia esitettiin aikanaan myös Suomessa, mutta niiden suomenkielisistä nimistä ei useinkaan voi päätellä alkuperäisteosta. Juonikuvauksen perusteella kyseessä voi olla Helsingissä tammikuussa 1915 näytetty "Lemmen ja kuoleman karkelo". Myöhemmin elokuvaa on esitetty elokuvateatteri Orionissa nimellä "Mutta rakkauteni ei kuole koskaan".
Restaurointi ja DVD-julkaisu.
"Mutta rakkauteni ei kuole koskaan" on restauroitu vuonna 2013 Italian elokuva-arkistossa säilyneen alkuperäisnegatiivin pohjalta. Torinon kansallisen elokuvamuseon ja Bolognan elokuva-arkiston tuottama mustavalkoinen 78 minuutin pituinen versio sisältää Italian elokuvasensuurin aikanaan poistaman suudelman ja elokuvan aistillisen loppuhuipennuksen. DVD:llä julkaistu elokuva on varustettu myös englanninkielisellä tekstityksellä.
Resnais, Beefheart &amp; Aalto

Resnais, Beefheart &amp; Aalto on suomalaisen rap-artisti Paperi T:n toinen single hänen ensimmäiseltä sooloalbumiltaan Malarian pelko. Singlen julkaisi 6. helmikuuta 2015 Universal Music. Kappaleen on tuottanut Kalifornia-Keke. Se nousi Suomen virallisen latauslistan sijalle 30.
Kappaleeseen tehtiin musiikkivideo, jonka ohjasi Olli Koivula.
Damien Chazelle

Damien Sayre Chazelle (s. 19. tammikuuta 1985 Providence, Rhode Island) on yhdysvaltalainen Oscar-palkittu elokuvaohjaaja ja käsikirjoittaja. Hänestä tuli historian nuorin parhaan ohjauksen Oscarin saanut, kun hänet palkittiin elokuvastaan "La La Land" (2016).
Elämä ja ura.
Damien Chazelle syntyi 19. tammikuuta 1985 Providencessa, Rhode Islandissa. Hänen äitinsä Celia on yhdysvaltalainen kirjailija ja isänsä Bernard ranskalainen tietojenkäsittelytieteilijä. Chazelle valmistui vuonna 2007 Harvardista, missä hän opiskeli elokuvantekoa kuvataiteiden ja ympäristötieteiden osastolla.
Chazellen ensimmäinen elokuva "Guy and Madeline on a Park Bench" (2009) oli alun perin osa hänen yliopiston lopputyötään. Hyvin pienellä budjetilla tehty elokuva on Chazellen kirjoittama, leikkaama ja tuottama jazz-musikaali.
Vuonna 2013 Chazelle julkaisi lyhytelokuvan "Whiplash", josta hän sai Sundancen elokuvajuhlien lyhytelokuvapalkinnon. Samana vuonna hän käsikirjoitti trillerin "Grand Piano" ja kauhuelokuvan "".
Vuonna 2014 Chazelle laajensi "Whiplashin" kokopitkäksi elokuvaksi, jonka hän käsikirjoitti ja ohjasi. Elokuva kertoo vaativasta musiikinopettajasta ja hänen kunnianhimoisesta oppilaastaan. Sille myönnettiin kolme Oscaria. Chazelle itse sai henkilökohtaisen Ocsar-ehdokkuuden parhaasta sovitetusta käsikirjoituksesta. Hän sai myös Film Independent Spirit Awards -ehdokkuuden parhaasta ohjauksesta.
Chazelle oli mukana käsikirjoittamassa vuoden 2016 elokuvaa "10 Cloverfield Lane".
Chazelle ohjasi ja käsikirjoitti elokuvan "La La Land" (2016). Romanttisen musikaalin pääosissa ovat Ryan Gosling ja Emma Stone. Elokuva voitti Toronton elokuvajuhlien yleisöpalkinnon 2016. Tammikuussa 2017 sille myönnettiin seitsemän Golden Globe -palkintoa, joista Chazellelle parhaasta ohjauksesta ja käsikirjoituksesta. Chazelle voitti elokuvasta parhaan ohjauksen Oscar-palkinnon helmikuussa 2017.
Chazelle oli naimisissa ohjaaja-tuottaja Jasmine McGladen kanssa vuosina 2010-2014, jonka hän tapasi Harvardissa opiskellessaan. Vuonna 2018 hän meni naimisiin Olivia Hamiltonin kanssa.
Gugu Mbatha-Raw

Gugulethu Sophia Mbatha-Raw (s. 21. huhtikuuta 1983 Oxford) on englantilainen näyttelijä. Hänet tunnetaan muun muassa rooleistaan Dido Elizabeth Bellenä elo­kuvassa "Belle", Plumettena elo­kuvassa "Beauty and the Beast" sekä televisio­sarjoissa "Kosketus" ja "Black Mirror".
Varhainen elämä.
Mbatha-Raw syntyi Oxfordissa etelä­afrikkalaiselle lääkärille Patrick Mbathalle ja englantilaiselle sairaan­hoitajalle Anne Raw’lle.
Mbatha-Raw varttui Witneyssä, jossa hän kävi Henry Box Schoolia. Hän kiinnostui näyttelemisestä jo nuorella iällä ja oli mukana National Youth Theatressa. Hän opiskeli myös tanssia Marsh Tompsett School of Dancessa. Vuonna 2001 Mbatha-Raw muutti Lontooseen opiskelemaan teatteri­kouluun Royal Academy of Dramatic Art.
Ura.
Mbatha-Raw’n ura alkoi Manchesterin Royal Exchange Theatresta, jossa hänen varhainen läpi­murtonsa oli Julian osa näytelmässä "Romeo ja Julia" vuonna 2005. Lisäksi hänellä oli muun muassa Ofelian rooli näytelmässä "Hamlet", jonka nimiosassa oli Jude Law. Näytelmää esitettiin sekä Lontoon West Endissä että Broad­waylla New Yorkissa vuosina 2009–2010.
Mbatha-Raw esiintyi uransa alussa myös useissa brittiläisissä televisio­sarjoissa kuten "Doctor Who", "Bad Girls" ja "Neiti Marple". Vuonna 2011 hän sai isomman roolin yhdys­valtalaisen Fox-yhtiön sarjasta "Kosketus".
Läpi­murtonsa valko­kankaalla Mbatha-Raw teki vuonna 2013, jolloin hän esiintyi pää­osassa Toronton elo­kuva­juhlilla ensi-iltansa saaneessa elo­kuvassa "Belle". Hän sai roolistaan muun muassa Satellite Awards -ehdokkuuden. Vuonna 2014 Mbatha-Raw näytteli nais­pää­osaa elo­kuvassa "Beyond the Lights". Vuoden 2015 Bafta-palkinto­gaalassa hän oli ehdokkaana vuoden nousevaksi tähdeksi.
Vuonna 2017 Mbatha-Raw näytteli Plumettea musikaali­elo­kuvassa "Beauty and the Beast".
Se en ollut minä

Se en ollut minä () on yhdysvaltalainen teinikomediasarja, jonka on luonut Tod Himmel ja Josh Silverstein. Sarjasta tehtiin kaksi tuotantokautta ja sen esittäminen aloitettiin Disney Channel-kanavalla 17. tammikuuta 2014. Disney vahvisti kolmannen tuotantokauden perumisen lokakuussa 2015.
Juoni.
Sarjassa teini-ikäiset kaksoset Lindy ja Logan Watson yhdessä kolmen parhaan ystävänsä Jasminen, Garrettin ja Delian kanssa aloittavat ensimmäisen vuotensa Ditka High'n lukiossa. Sarjan jokainen jakso alkaa koomisella "mitä juuri tapahtui" -tilanteella, ja sen jälkeen jakson tarina kerrotaan takautumina. Lindy ja Logan sekä heidän parhaat ystävänsä ovat parempia joutumaan vaikeuksiin kuin pääsemään niistä pois.
4-vinyylisyklohekseeni

4-vinyylisyklohekseeni (C8H12) on sykloalkeeneihin kuuluva tyydyttymätön hiilivety. Yhdistettä käytetään kemianteollisuudessa muun muassa hajusteiden, polymeerien ja palonestoaineiden valmistamiseen.
Ominaisuudet.
Huoneenlämpötilassa 4-vinyylisyklohekseeni on väritöntä nestettä. Yhdiste on veteen liukenematonta, mutta liukenee orgaanisiin liuottimiin kuten dietyylieetteriin ja bentseeniin. Sen reaktiot ovat tyypillisiä alkeeneille ja se muodostaa helposti esimerkiksi epoksidin, halogenointi johtaa tetrahalogenoituun johdannaiseen, pelkistäminen vedyttämällä muodostaa etyylibentseeniä ja etyylisykloheksaania, dehydrogenoimalla saadaan styreeniä.
4-vinyylisyklohekseeni on ihoa ja silmiä ärsyttävä aine. Eläinkokeissa sen on todettu olevan karsinogeeninen eli syöpää aiheuttava aine, mutta vaikutuksista ihmisiin ei ole täyttä varmuutta. 4-vinyylisyklohekseeni luokitellaan mahdollisesti syöpävaaraa aiheuttavaksi aineeksi.
Valmistus ja käyttö.
4-vinyylisyklohekseeniä valmistetaan butadieenistä Diels–Alder-reaktiolla. Reaktio tapahtuu jo huoneenlämpötilassa ilman katalyyttiä, mutta teollisesti reaktio suoritetaan tyypillisesti 100 °C rauta- tai kuparikompleksien toimiessa katalyyttinä. Näin saatu tuote on raseeminen seos kahdesta enantiomeerista ja selektiivisempiä tiettyä isomeeria voidaan valmistaa kiraalisten nikkelikatalyyttien avulla.
4-vinyylisyklohekseeniä käytetään vinyylisyklohekseenidioksidin, jota käytetään epoksihartsien raaka-aineena, styreenin, halogenoitujen palonestoaineiden, hajusteiden ja makuaineiden valmistamiseen.
Jättitiikeritetra

Jättitiikeritetra ("Hydrocynus goliath") on suurikokoinen afrikkalainen petokala.
Ulkonäkö ja koko.
Jättitiikeritetra voi kasvaa yli metrin mittaiseksi ja painaa 50 kiloa.
Levinneisyys ja elinympäristö.
Jättitiikeritetra elää Keskisen Afrikan järvissä, pääasiassa Kongojoen ja Tanganjikajärven valuma-alueilla sekä Kongo- ja Lualabajoessa. Jokivesissä laji viihtyy mutaisilla alueilla.
Jättitiikeritetra ja ihminen.
Jättitiikeritetroja kalastetaan jonkin verran paikalliseen ruokakäyttöön sekää urheilukalastuksen vuoksi. Lajin menestystä uhkaavat kuitenkin enemmän saastuminen ja soveliaan elinympäristön pirstaleisuus.
Signe Häggman

Signe Amalia Häggman (29. huhtikuuta 1863 Jyväskylä – 26. kesäkuuta 1911 Helsinki) oli suomalainen pedagogi. Hän oli suomalaisen liikuntavammaisten koulutuksen uranuurtaja.
Häggman opiskeli Jyväskylän seminaarissa ja toimi aluksi opettajana Oulussa ja Lapualla. Vuonna 1889 hän tarjoutui lähtemään Kööpenhaminaan opiskeleman raajarikkoisten huoltoa valtion stipendin turvin. Opintomatkansa jälkeen hänestä tuli Vera Hjeltin johtaman Raajarikkoisten Auttamisyhdistyksen Helsinkiin perustaman Raajarikkoisten työkoulun ensimmäinen johtaja ja opettaja. Hän johti työkoulua vuosina 1890–1911, aina kuolemaansa saakka. Koko maan liikuntavammaisten huolto oli tuolloin käytännössä pitkälti Häggmanin johtaman laitoksen varassa. 
Vuodesta 1905 lähtien Häggman kuului myös alan pohjoismaisen -aikakauskirjan "Nyt Tidskrift for Abnormvaesenet" toimituskuntaan.
Nailed by the Hammer of Frankenstein

Nailed by the Hammer of Frankenstein on Lordin ensimmäinen single yhtyeen seitsemänneltä studioalbumilta "Scare Force One". Kappale julkaistiin digitaalisena singlenä 18. syyskuuta 2014. Kappaleesta julkaistiin myös musiikkivideo, joka koostuu kappaleen sanoituksista ja niiden kertoman tarinan sarjakuvaversiosta.
"Nailed by the Hammer of Frankenstein" toimi Lordin avauskappaleena yhtyeen "Tour Force One 2015" -kiertueella.
Nick Brandt

Nick Brandt (s. 1966) on brittiläissyntyinen Yhdysvalloissa asuva valokuvaaja. Hän kuvaa erityisesti Afrikan eläimiä. Hän muutti 1992 Yhdysvaltoihin ja asuu Pohjois-Kaliforniassa.
Brandt on opiskellut kuvataidetta ja elokuvaohjausta. Hän on aiemmin työskennellyt mainoskuvaajana ja kuvannut musiikkivideoita. Kuvatessaan Tansaniassa Michael Jacksonin musiikkivideota "Earth Song" hän innostui Amboseli-Tavon alueesta. Hän on omistautunut vuodesta 2001 Afrikan eläinten kuvaamiselle ja on perustanut villieläimiä suojelevan säätiön Big Life Fund, jolla on palveluksessa runsaat 300 metsänvartijaa kitkemässä salametsästystä. Hän kuvaa filmille.
Brandt on julkaissut useita valokuvakirjoja ja pitänyt näyttelyitä eri puolilla maailmaa. Hänen näyttelynsä Tukholman Fotografiskassa vuonna 2011 on museon historian suosituin näyttely. Suomessa Brandtin kuvia on esillä keväällä 2015 Salon taidemuseon näyttelyssä "On This Earth, A Shadow Falls".
Veikko Halmetoja kirjoittaa arviossaan, että Brandtin kuvat eivät edusta perinteistä luontokuvausta, vaan pysähtyneinä poikkeavat luontokuvien realismista. Hän luonnehtii kuvia mainosmaisiksi, emotionaalisiksi ja pateettisiksi, mutta se ei häiritse häntä, ja ne ovat hänestä kauniita, eläimiä kunnioittavia. Leijonaa myrskyssä esittävän kuvan ottamista hän odotti 17 päivää. Brandt otti kuvan, kun myrsky nousi ja leijona havahtui.
SOKO G-4 Super Galeb

SOKO G-4 Super Galeb (suom. "Super-Lokki") on eräs Jugoslaviassa valmistettu, yksimoottorinen suihkukäyttöinen sotilaslentokonetyyppi. Sitä valmisti Soko-tehdas, joka sijaitsee Mostarissa. Tyyppiä pidetään eräänä kaikkein kehittyneimmistä Balkanin alueella suunnitelluista. Koneen ensilento oli 1978 ja se saapui tuotantoon 1983. Konetyyppiä on käytetty harjoitushävittäjänä ja maataistelujen lähitukikoneena sekä kevyenä hävittäjäkoneena. Profiililtaan G-4 Super Galeb muistuttaa huomattavan paljon brittiläistä BAe Hawkia.
Tyyppi G-4 Super Galeb suunniteltiin kehittelytyönä edeltäjästään G-2 Galeb-tyypistä. Tuotanto kattoi kaiken kaikkiaan arviolta hieman alle 90 koneyksilöä, kun valmistus päättyi Jugoslavian hajoamiseen vuonna 1991. Eniten koneita jäi Serbian ilmavoimille. Konetta myytiin yhden lentolaivueen verran, siis 12 kappaletta nykyiseen Myanmariin eli tuolloiseen Burmaan.
Yhdellä lisenssivalmisteisella Rolls-Royce "Viper" suihkumoottorilla varustettu G-4 Super Galeb on edelleen aktiivikäytössä. Konetyyppiä tehokkaampi ja hieman nopeampi on vähän myöhempänä, vastaaviin käyttötarkoituksiin kehitetty kaksimoottorinen IAR-93 Vultur/Soko J-22 Orao (suom. "Kotka").
Angelina Valentine

Angelina Valentine (s. 19. syyskuuta 1986 Lexington, Kentucky, Yhdysvallat) on yhdysvaltalainen pornonäyttelijä. Uransa hän aloitti vuonna 2007. Hän on toiminut "Penthousen" mallina.
Alektra Blue

Alektra Blue (s. 9. kesäkuuta 1983 Mesa, Arizona) on yhdysvaltalainen pornonäyttelijä. Uransa hän aloitti vuonna 2005. Hän oli "Penthousen" kuukauden Penthouse Pet huhtikuussa 2008.
NetworkManager

NetworkManager on Linuxin verkkoyhteyksien hallintaan tarkoitettu työkalu, joka tulee yleensä valmiiksi asennettuna työpöytäjakelun mukana. Se helpottaa käyttöä erityisesti kannettavilla tietokoneilla ja WLAN-verkoissa, joissa on usein tarvetta vaihtaa erilaisten verkkoyhteyksien välillä.
NetworkManager mahdollistaa helpon vaihtamisen eri WLAN-verkkojen välillä listaten saatavilla olevat verkot sekä näyttäen niiden kuuluvuuden. Se osaa myös automaattisesti vaihtaa käyttäjän aikaisemmin käyttämään yhteyteen hänen saapuessaan uudelleen sen kuuluvuusalueelle.
NetworkManageria välttämättä tarvita verkkoyhteyksien hallintaan, sillä kiinteät yhteydet voi määritellä jakelukohtaisissa asetustiedostoissa. Lisäksi myös systemd voi tehdä tarvittaessa verkkoyhteyksien asetukset.
NetworkManagerin hyöty on siinä, että se kytkee automaattisesti kuuluvuusalueelle tulevaan verkkoon. Paketti sisältää myös asetusohjelman nmcli komentoriville ja valikkopohjaisen nmtui:n, johon voi syöttää esim. WLAN-avaimet ja muut asetukset, jotka muuten olisi kirjoitettava tekstieditorilla asetustiedostoihin.
Myös VPN-yhteyksien hallinta onnistuu NetworkManagerin kautta. 0.7-versiosta lähtien NetworkManager tukee myös kännykkälaajakaistaa sekä useampaa samanaikaista yhteyttä. NetworkManagerin kehittämisen aloitti Red Hat vuonna 2004.
NetworkManager-ohjelma koostuu erikseen päällekytkettävästä järjestelmän taustaprosessista (daemon) sekä sitä ohjaavasta edustaohjelmasta kuten työpöydän ilmoitusalueen kuvakkeesta. Edustaohjelmat löytyvät ainakin GNOMElle (nm-applet) ja KDE:lle (knetworkmanager), mutta ne integroituvat myös monille muille työpöydille. Asetuksia voi määrittää myös cnetworkmanager-nimisellä komentorivipohjaisella käyttöliittymällä.
No voy a llorar por ti

"No voy a llorar por ti" () on kuubalais-suomalaisen Norlan ”El Misionario”n kappale, jolla hän kilpailee vuoden 2015 Uuden Musiikin Kilpailussa. Kappaleen on säveltänyt Oldrich González ja sanoittanut Norlan itse. Kappale lauletaan UMK:n historiassa ensimmäistä kertaa espanjaksi ja sen kesto on kolme minuuttia ja 7 sekuntia.
"No voy a llorar por ti" selviytyi 7. helmikuuta UMK:n finaaliin, jonka voittaja edustaa Suomea vuoden 2015 Eurovision laulukilpailussa Wienissä. Finaalissa kappale sijoittui seitsemännelle sijalle 4,1% ääniosuudella. 
Norlan on sanonut, että hän on tehnyt kappaleen kuolleen isänsä muistoksi.
Bodil

Bodil on pohjoismainen, varsinkin Tanskassa ja Etelä-Ruotsissa esiintyvä naisen etunimi.
Nimen alkumuoto on ollut "Bothild" tai "Bothilder", ja sen alkuosa merkitsee apua tai parantumista, loppuosa taistelua. Nimi esiintyy varsinkin Ruotsissa myös muodossa "Botilda".
Ruotsissa Bodilin ja myös Botildan nimipäivä on 26. tammikuuta. Sen sijaan Suomessa Bodilin nimipäivä on suomen­ruotsalaisen kalenterin mukaan 9. helmikuuta. Suomessa nimi Bodil on Digi- ja väestötietoviraston tietojen mukaan annettu vuoden 2019 loppuun mennessä noin 300 henkilölle.
Bodil on myös Tanskassa vuosittain jaettavan elokuva­palkinnon nimi.
RGB Express

RGB Express on suomalaisen Bad Cranen 25. syyskuuta 2014 julkaisema pulmapeli. RGB Express on saatavilla Android- ja IOS-pohjaisille laitteille. 
Pelin tarkoituksena on saada palikka lava-auton kyydissä oikeaan osoitteeseen. Tietynvärinen palikka on aina vietävä samanväriseen taloon. Yhdessä kentässä voi olla useita eri taloja tai myös eri autoja. Pelissä on kenttiä, joista jokainen sisältää kymmenen tasoa. Pelin kentät on nimetty oikeiden kaupunkien mukaan, esim. aloituskenttä on alkuperäisessä Suomen versiossa Iisalmi, kun taas Yhdysvaltain versiossa se on Seattle.
Neljä kaupunkia sisältäviä pakkauksia pelissä on seitsemän, joten kaiken kaikkiaan pelissä on pelattavana 280 erilaista tasoa, jotka kaikki ovat ilmaisia.
Pelin taustamusiikin on säveltänyt Panu Aaltio.
Kassándreia

Kassándreia (; myös "Kassándria") on Kreikan kaupunki, joka kuuluu hallinnollisesti Kassándran kuntaan, Chalkidikín alueyksikköön ja Keski-Makedonian alueeseen. Kaupungin väkiluku on 2 775 (vuonna 2011). Kassándreia on Kassándran kunnan kuntakeskus.
Kassándreian kaupunki sijaitsee Chalkidikín niemimaan läntisimmän niemen Kassándran keskiosissa linnuntietä noin 38 kilometriä alueyksikön hallinnollisesta keskuksesta Polýgyroksesta etelään. Kaupunki on nimetty vuonna 1955 sen lähellä sijainneen antiikin aikaisen Kassandreian kaupungin mukaan, ja se puolestaan Makedonian kuninkaan Kassandroksen mukaan. Tätä ennen kaupunki tunnettiin nimellä "Válta" (Βάλτα).
Kassándreia muodostaa myös laajemman kaupunkiyhdyskunnan (Δημοτική Κοινότητα Κασσανδρείας, "Dimotikí Koinótita Kassandreías"), johon kuuluvat varsinaisen Kassándreian kaupungin lisäksi Eláni, Fylakés Xenofóntos, Saní ja Síviri. Koko yhdyskunnan väkiluku on 3 075.
Káto Achaḯa

Káto Achaḯa () on Kreikan kaupunki, joka kuuluu hallinnollisesti Dytikí Achaḯan kuntaan, Akhaian alueyksikköön ja Länsi-Kreikan alueeseen. Aiemmin kaupunki kuului Dýmin kuntaan ja vuodesta 2011 lähtien Dytikí Achaḯan kunnan Dýmin kunnallisyksikköön. Kaupungin väkiluku on 6 618 (vuonna 2011). Káto Achaḯa on Dytikí Achaḯan kunnan kuntakeskus.
Káto Achaḯa, suomeksi ”Alempi Akhaia”, sijaitsee Peloponnesoksen niemimaan luoteisrannikolla linnuntietä noin 22 kilometriä Patraksesta lounaaseen. Se muodostaa myös laajemman kaupunkiyhdyskunnan (Δημοτική Κοινότητα Κάτω Αχαΐας, "Dimotikí Koinótita Káto Achaḯas"), johon kuuluvat varsinaisen Káto Achaḯan kaupungin lisäksi kaupungin ranta-asutus Paralía Káto Achaḯas sekä läheiset kylät Alykés, Manetaíika ja Píso Sykéa. Koko yhdyskunnan väkiluku on 6 880.
Káto Tithoréa

Káto Tithoréa () on Kreikan kylä, joka kuuluu hallinnollisesti Amfíkleia-Eláteian kuntaan, Fthiotiin alueyksikköön ja Keski-Kreikan alueeseen. Aiemmin kylä kuului Tithoréan kuntaan ja vuodesta 2011 lähtien Amfíkleia-Eláteian kunnan Tithoréan kunnallisyksikköön. Kylä muodostaa oman kyläyhdyskuntansa (Δημοτική Κοινότητα Κάτω Τιθορέας, "Dimotikí Koinótita Káto Tithoréas"). Kylän väkiluku on 1 841 (vuonna 2011). Káto Tithoréa on Amfíkleia-Eláteian kunnan kuntakeskus.
Káto Tithoréa, ”Alempi Tithoréa”, sijaitsee tasangolla Kifisós-joen varrella, siinä missä varsinainen Tithoréa sijaitsee sen lounaispuolella ylempänä Parnassos-vuoren rinteellä.
Kerasochóri

Kerasochóri (; ) on Kreikan kylä, joka kuuluu hallinnollisesti Ágrafan kuntaan, Evrytanían alueyksikköön ja Keski-Kreikan alueeseen. Aiemmin kylä kuului Vínianin kuntaan ja vuodesta 2011 lähtien Ágrafan kunnan Vínianin kunnallisyksikköön. Kylän väkiluku on 174 (vuonna 2011). Kerasochóri on Ágrafan kunnan kuntakeskus.
Kerasochóri sijaitsee noin 17 kilometriä Evrytanían hallinnollisesta keskuksesta Karpenísista luoteeseen. Se muodostaa myös laajemman kyläyhdyskunnan (Τοπική Κοινότητα Κερασοχωρίου, "Topikí Koinótita Kerasochoríou"), johon kuuluvat varsinaisen Kerasochórin kylän lisäksi Agía Triáda, Kréntis ja Skamniá. Koko yhdyskunnan väkiluku on 473.
Kylän nähtävyyksiin kuuluu muun muassa Pyhän Paraskevan ("Agía Paraskeví") kirkko.
Kréstena

Kréstena () on Kreikan kylä, joka kuuluu hallinnollisesti Andrítsaina-Kréstenan kuntaan, Eliksen alueyksikköön ja Länsi-Kreikan alueeseen. Aiemmin kylä kuului Skilloúntan kuntaan ja vuodesta 2011 lähtien Andrítsaina-Kréstenan kunnan Skilloúntan kunnallisyksikköön. Kylän väkiluku on 1 864 (vuonna 2011). Kréstena on Andrítsaina-Kréstenan kunnan kuntakeskus.
Kréstena sijaitsee noin 18 kilometriä Eliksen hallinnollisesta keskuksesta Pýrgoksesta kaakkoon. Se muodostaa myös laajemman kyläyhdyskunnan (Δημοτική Κοινότητα Κρεστένων, "Dimotikí Koinótita Kresténon"), johon kuuluvat varsinaisen Kréstenan kylän lisäksi Kamínia, Moschoúla ja Póros. Koko yhdyskunnan väkiluku on 2 356.
Laimós

Laimós (; myös "Lemós") on Kreikan kylä, joka kuuluu hallinnollisesti Préspeen kuntaan, Flórinan alueyksikköön ja Länsi-Makedonian alueeseen. Kylän väkiluku on 185 (vuonna 2011). Laimós on Préspeen kunnan kuntakeskus.
Laimós sijaitsee Kreikan pohjoisosassa Pohjois-Makedonian rajan pinnassa linnuntietä noin 24 kilometriä Flórinasta länsiluoteeseen. Se muodostaa myös laajemman kyläyhdyskunnan (Τοπική Κοινότητα Λαιμού, "Topikí Koinótita Laimoú"), johon kuuluu varsinaisen Laimóksen kylän lisäksi Mileónas. Koko yhdyskunnan väkiluku on 187.
Límni (Euboia)

Límni () on Kreikan kylä, joka sijaitsee Euboian saarella. Se kuuluu hallinnollisesti Mantoúdi-Límni-Agía Ánnan kuntaan, Euboian alueyksikköön ja Keski-Kreikan alueeseen. Aiemmin kylä kuului Elýmnioin kuntaan ja vuodesta 2011 lähtien Mantoúdi-Límni-Agía Ánnan kunnan Elýmnioin kunnallisyksikköön. Kylän väkiluku on 1 642 (vuonna 2011). Límni on Mantoúdi-Límni-Agía Ánnan kunnan kuntakeskus.
Límni, suomeksi ”Järvi”, sijaitsee Euboian pohjoisosissa saaren länsirannikolla Pohjoisen Euboianlahden rannalla. Se on mahdollisesti samalla paikalla kuin antiikin ajan Elymnionin kaupunki. Límni muodostaa myös laajemman kyläyhdyskunnan (Δημοτική Κοινότητα Λίμνης, "Dimotikí Koinótita Límnis"), johon kuuluvat varsinaisen Límnin kylän lisäksi Chrónia, Katoúnia, Myrtiás, Retsinólakkos ja Sipiás sekä Moní Agíou Nikoláou Galatáki -luostari. Koko yhdyskunnan väkiluku on 2 046.
Jason Day

Jason Day (s. 12. marraskuuta 1987 Beaudesert, Queensland) on australialainen ammattilaisgolfaaja. Day nousi maailman rankinglistan kärkeen ensi kertaa syyskuussa 2015. Day on kilpaillut PGA Tourilla vuodesta 2006 asti.
Vuonna 2015 hän saavutti ensimmäisen major-turnausvoiton ollen ykkönen PGA Championshipissä. The Masters Tournamentissä ja Yhdysvaltain avoimissa Day on sijoittunut parhaimmillaan toiseksi.
Néa Moudaniá

Néa Moudaniá () on Kreikan kaupunki, joka kuuluu hallinnollisesti Néa Propontídan kuntaan, Chalkidikín alueyksikköön ja Keski-Makedonian alueeseen. Aiemmin kaupunki kuului Moudanián kuntaan ja vuodesta 2011 lähtien Néa Propontídan kunnan Moudanián kunnallisyksikköön. Kaupunki muodostaa oman kaupunkiyhdyskuntansa (Δημοτική Κοινότητα Νέων Μουδανιών, "Dimotikí Koinótita Néon Moudanión"). Kaupungin väkiluku on 9 342 (vuonna 2011). Néa Moudaniá on Néa Propontídan kunnan kuntakeskus.
Néa Moudanián kaupunki, suomeksi ”Uusi Moudaniá”, sijaitsee Chalkidikín niemimaan länsirannikolla Kassándran niemen juuressa noin 21 kilometriä alueyksikön hallinnollisesta keskuksesta Polýgyroksesta lounaaseen.
Nikíti

Nikíti () on Kreikan kaupunki, joka kuuluu hallinnollisesti Sithonían kuntaan, Chalkidikín alueyksikköön ja Keski-Makedonian alueeseen. Kaupungin väkiluku on 2 711 (vuonna 2011). Nikíti on Sithonían kunnan kuntakeskus.
Nikíti sijaitsee Chalkidikín niemimaan keskimmäisen niemen Sithonían pohjoisosissa sen länsirannalla, noin 27 kilometriä kaakkoon Chalkidikín alueyksikön pääkaupungista Polýgyroksesta. Nikíti muodostaa myös laajemman kaupunkiyhdyskunnan (Δημοτική Κοινότητα Νικήτης, "Dimotikí Koinótita Nikítis"), johon kuuluu varsinaisen Nikítin kaupungin lisäksi Elián kylä. Koko yhdyskunnan väkiluku on 2 789.
Ouranoúpoli

Ouranoúpoli (, joskus myös "Ouranópoli", Ουρανόπολη) on Kreikan kylä, joka kuuluu hallinnollisesti Aristotéliin kuntaan, Chalkidikín alueyksikköön ja Keski-Makedonian alueeseen. Se muodostaa oman kyläyhdyskuntansa (Τοπική Κοινότητα Ουρανοπόλεως, "Topikí Koinótita Ouranopóleos"). Kylän väkiluku on 826 (vuonna 2011).
Maantiede.
Ouranoúpoli, suomeksi ”Taivaan kaupunki”, sijaitsee Chalkidikín niemimaalla Áthoksen niemen pohjoisosassa Singitikóslahden itärannalla. Kylä on viimeinen asutus ennen Athoksen itsehallintoalueen eli Pyhän Vuoren autonomisen munkkivaltion rajaa. Sieltä on matkaa kuntakeskukseen Ierissókseen linnuntietä noin 13 kilometriä, Chalkidikín hallinnolliseen keskukseen Polýgyrokseen noin 87 kilometriä ja Thessalonikiin noin 120 kilometriä.
Historia.
Ouranoúpoli on perinyt nimensä antiikin ajan Uranopoliin kaupungilta, joka sijaitsi ilmeisesti eri paikassa Áthoksen niemen kapeimman kohdan tienoilla. Sen perusti Makedonian kuningas Kassandroksen veli Aleksarkhos vuonna 315 eaa.
Keskiajalla eli bysanttilaisella kaudella ainakin 1300–1400-luvuilla nykyisen kylän paikalla sijaitsi Vatopédin luostarin metokhion nimeltä Prosforion, jonka jäänne kylässä nykyisin oleva Prosfórion torni on. Nykyinen kylä on syntynyt vuoden 1923 Kreikan ja Turkin väestönvaihdon myötä paikalle muuttaneiden kreikkalaisevakkojen asutuksena.
Nykyisin Ouranoúpoli on kehittynyt turistikohteeksi Athoksen pyhiinvaellusmatkojen ja meriristeilyiden ansiosta. Aiemmin kylä kuului Stágira-Ákanthoksen kuntaan ja vuodesta 2011 lähtien Aristotéliin kunnan Stágira-Ákanthoksen kunnallisyksikköön.
Nähtävyydet.
Kylän tunnus on sen rannalla sijaitseva torni nimeltä Prosfórion torni. Se on rakennettu viimeistään 1300-luvulla. Tornin vieressä olevassa rakennuksessa toimii Chalkidikín kristillinen näyttely, joka esittelee alueen kristillisiä, pääosin bysanttilaisaikaisia esineitä kuten ikoneita. Kylän lähellä sijaitsevat Zygóksen luostarin rauniot.
Ouranoúpoli on ”Athoksen portti” eli paikka, jonka kautta kaikki luostarialueelle matkalla olevat ja vierailuun oikeutetut pyhiinvaeltajat ja muut matkalaiset kulkevat ja jossa he saavat erityisen luvan ("diamonitírio") vierailla alueella. Useimmat vierailijat siirtyvät kylästä lautalla Athoksen Dáfnin satamaan. Muiden turistien on mahdollista nähdä Athos mereltä käsin kylästä lähtevillä risteilyillä.
Patitíri

Patitíri (; ) on Kreikan kylä, joka sijaitsee Alónnisoksen saarella. Se kuuluu hallinnollisesti Alónnisoksen kuntaan, Sporadien alueyksikköön ja Thessalian alueeseen. Kylän väkiluku on 1 628 (vuonna 2011). Patitíri on Alónnisoksen saaren pääkylä ja Alónnisoksen kunnan kuntakeskus.
Patitíri sijaitsee Alónnisoksen eteläosassa luonnonsatamalahden pohjukassa. Se on saaren suurin asutus ja pääsatama, ja sieltä on yhteydet muille Sporadien saarille sekä muun muassa Vólokseen mannermaalle. Kylä on suhteellisen uusi, sillä se syntyi, kun monet Alónnisoksen kylän eli Chóran asukkaat muuttivat sinne vuonna 1965 tapahtuneen maanjäristyksen jälkeen.
Pezá

Pezá () on Kreikan kylä, joka sijaitsee Kreetan saarella. Se kuuluu hallinnollisesti Archánes-Asteroúsian kuntaan, Iraklionin alueyksikköön ja Kreetan alueeseen. Aiemmin kylä kuului Níkos Kazantzákiksen kuntaan ja vuodesta 2011 lähtien Archánes-Asteroúsian kunnan Níkos Kazantzákiksen kunnallisyksikköön. Kylä muodostaa oman kyläyhdyskuntansa (Τοπική Κοινότητα Πεζών, "Topikí Koinótita Pezón"). Kylän väkiluku on 441 (vuonna 2011). Pezá on Archánes-Asteroúsian kunnan kuntakeskus.
Pezá sijaitsee linnuntietä noin 15 kilometriä Iraklionista eteläkaakkoon. Venetsialaisvallan aikana kylä on tunnettu nimillä "Piscia" ja "Pesá".
Psachná

Psachná () on Kreikan kaupunki, joka sijaitsee Euboian saarella. Se kuuluu hallinnollisesti Dírfys-Messápian kuntaan, Euboian alueyksikköön ja Keski-Kreikan alueeseen. Aiemmin kaupunki kuului Messápian kuntaan ja vuodesta 2011 lähtien Dírfys-Messápian kunnan Messápian kunnallisyksikköön. Kaupungin väkiluku on 5 827 (vuonna 2011). Psachná on Dírfys-Messápian kunnan kuntakeskus.
Psachná sijaitsee Euboian keskiosissa vajaa neljä kilometriä Pohjoisen Euboianlahden rannasta ja noin 14 kilometriä Chalkídasta pohjoiseen. Se muodostaa myös laajemman kaupunkiyhdyskunnan (Δημοτική Κοινότητα Ψαχνών, "Dimotikí Koinótita Psachnón"), johon kuuluvat varsinaisen Psachnán kaupungin lisäksi Makrymállin kylä sekä luostarit Moní Agíou Ioánni Kalyvíti, Moní Makrymállis ja Moní Panagías Gorgoepikóou. Koko yhdyskunnan väkiluku on 6 050.
Síndos

Síndos () on Kreikan kaupunki, joka kuuluu hallinnollisesti Déltan kuntaan, Thessalonikin alueyksikköön ja Keski-Makedonian alueeseen. Sen väkiluku on 9 289 (vuonna 2011). Síndos on Déltan kunnan kuntakeskus.
Síndos sijaitsee noin 12 kilometriä Thessalonikista länsiluoteeseen. Kaupunki muodostaa oman kaupunkiyhdyskuntansa (Δημοτική Κοινότητα Σίνδου, "Dimotikí Koinótita Síndou"). Síndos on ottanut nimensä antiikin ajan Sindoksen kaupungista, jonka sijaintipaikkaa ei kuitenkaan tunneta, ja joka saattoi sijaita muualla. Nykyisen Sindoksen lähelle sijoitetaan sen sijaan antiikin Khalestren kaupunki.
Nykyinen Síndos tunnettiin aiemmin eteläslaaviksi nimellä "Tekelievo" (Текелиево), kreikaksi nimellä "Tekelí" (Τεκελή). Nimi Síndos otettiin käyttöön vuonna 1926. Aiemmin kaupunki kuului Echédoroksen kuntaan ja vuodesta 2011 lähtien Déltan kunnan Echédoroksen kunnallisyksikköön.
Sindos

Sindos (, ) oli antiikin aikainen kaupunki ja kaupunkivaltio ("polis") Mygdoniassa nykyisen Kreikan alueella. Sen tarkkaa sijaintia ei tunneta.
Sindos sijaitsi Thermainlahden rannalla Thermen eli myöhemmän Thessaloniken ja Khalestren välissä. Nimen perusteella se sijoitetaan usein nykyiseen Déltan kunnan Síndokseen, mutta nykyisin kyseiselle paikalle sijoitetaan yleensä antiikin Khalestren kaupunki. Antiikin Sindoksen todelliseksi sijaintipaikaksi on ehdotettu nykyisen Thessalonikin aluetta. Eräs mahdollisuus olisi Toúmpa, josta on löydetty 900–300-luvuille eaa. ajoittuvan asutuksen jäänteitä. Toisaalta kyseiselle paikalle on sijoitettu myös Thermen kaupungin varhaisin vaihe.
On mahdollista, että Sindos oli yksi kaupungeista, joiden asukkaat siirrettiin Thessalonikeen sen perustamisen yhteydessä vuonna 315 eaa. Sindoksen väestö koostui todennäköisesti osaksi kreikkalaisista ja osaksi paikallisesta ei-kreikkalaisesta väestöstä. Kaupungin asukkaasta käytettiin oletettavasti etnonyymiä "Sindonaios" ().
Masato Fukui

Masato Fukui (; s. 14. marraskuuta 1988 Tottori) on japanilainen jalkapalloilija, joka edustaa Albanian Kategoria superioressa pelaavaa KF Tiranaa. Oikeajalkainen Fukui on pelipaikaltaan hyökkääjä.
Fukui aloitti uransa vuonna 2011 Japanin toiseksi korkeimman sarjatason Gainare Tottorissa, jota hän edusti vuodet 2011–2012. Otteluita kertyi 38, joissa syntyi viisi maalia.
Helmikuussa 2013 Fukui siirtyi Singaporen pääsarjan S.Leaguen Home Unitediin. Hän teki pääsarjadebyyttinsä vielä saman kuun aikana DPMM FC:tä vastaan. Fukuille kertyi S.Leaguessa 13 ottelua. Maaleja ei syntynyt.
Heinäkuussa 2013 Fukui siirtyi Montenegron jalkapalloliigan FK Sutjeska Nikšićiin. Hän teki debyyttinsä seuran paidassa saman vuoden elokuussa FK Mornaria vastaan tehden heti maalin. Maaliskuussa 2014 Fukui teki 60 metristä maalin ratkaisten pelin FK Mladostia vastaan.
Helmikuussa 2015 Fukui kävi testissä Veikkausliigan Helsingin Jalkapalloklubissa. Hän teki avaustestipelissään Djurgårdenia vastaan maalin. Fukui ei kuitenkaan tehnyt sopimusta HJK:n kanssa. Heinäkuussa 2015 hän siirtyi Albanian Kategoria superioren KF Tiranaan.
Skiáthos (kaupunki)

Skiáthos (; ) eli Chóra (Χώρα) on Kreikan kaupunki, joka sijaitsee Skiáthoksen saarella. Se kuuluu hallinnollisesti Skiáthoksen kuntaan, Sporadien alueyksikköön ja Thessalian alueeseen. Kaupungin väkiluku on 4 883 (vuonna 2011). Skiáthos on Skiáthoksen saaren pääkaupunki ja Skiáthoksen kunnan kuntakeskus.
Skiáthoksen kaupunki sijaitsee saaren itärannikolla. Se on saaren pääsatama ja sieltä on yhteydet muille Sporadien saarille sekä muun muassa Vólokseen mannermaalle. Kaupunki sijaitsee samalla paikalla kuin saaren antiikin aikainen polis-keskus Skiathos. Keskiajalla asukkaat joutuivat muuttamaan turvallisempaan paikkaan saaren pohjoisosassa sijaitsevalle Kástron niemelle, joka muodosti luontaisen linnoituksen. Kaupunki asutettiin uudelleen 1800-luvulla. Kaupunki kärsi pahoja tuhoja toisessa maailmansodassa. Nykyisin suurin osa saaren väestöstä asuu kaupungissa.
Skiáthoksen lentoasema sijaitsee aivan kaupungin koillispuolella.
Durrësin maakunta

Durrësin maakunta () on yksi Albanian 12 maakunnasta. Se sijaitsee maan keskiosassa ja rajautuu lännessä Adrianmereen. Maakunnan pinta-ala on 766 neliökilometriä ja asukasluku arviolta 262 785 (vuonna 2011).
Vuoden 2015 kuntauudistuksesta lähtien Durrës on jaettu kolmeen kuntaan: Durrës, Krujë ja Shijak.
Skópelos (kaupunki)

Skópelos () on Kreikan kaupunki, joka sijaitsee Skópeloksen saarella. Se kuuluu hallinnollisesti Skópeloksen kuntaan, Sporadien alueyksikköön ja Thessalian alueeseen. Kaupungin väkiluku on 3 090 (vuonna 2011). Skópelos on Skópeloksen saaren pääkaupunki ja Skópeloksen kunnan kuntakeskus.
Skópeloksen kaupunki sijaitsee Skópeloksen saaren itärannikolla luonnonsatamalahden pohjukassa. Se on saaren suurin asutus ja pääsatama, ja sieltä on yhteydet muille Sporadien saarille sekä muun muassa Vólokseen mannermaalle. Antiikin aikana samalla paikalla sijaitsi saaren tärkein kaupunki Peparethos.
Kaupungin nähtävyyksiin kuuluvat muun muassa 1200-luvulla rakennetun linnan rauniot sekä niiden yhteydessä oleva Pyhän Athanasioksen basilika. Kirkko rakennettiin 1600-luvulla varhaisemman, 800-luvulla rakennetun kirkon paikalle. Tämä varhaisempi kirkko puolestaan oli rakennettu antiikin aikaisen Athenen temppelin paikalle.
Kaupunki muodostaa myös laajemman kaupunkiyhdyskunnan (Δημοτική Κοινότητα Σκοπέλου, "Dimotikí Koinótita Skopélou"), johon kuuluvat varsinaisen Skópeloksen kaupungin lisäksi kylät Agnóntas, Kalógiros, Mýloi, Pánormos ja Stáfylos. Koko yhdyskunnan väkiluku on 3 286.
Skýros (kylä)

Skýros () eli Chóra (Χὠρα) on Kreikan kylä, joka sijaitsee Skýroksen saarella. Se kuuluu hallinnollisesti Skýroksen kuntaan, Euboian alueyksikköön ja Keski-Kreikan alueeseen. Kylän väkiluku on 1 657 (vuonna 2011). Skýroksen kylä on Skýroksen saaren pääkylä ("chóra") ja Skýroksen kunnan kuntakeskus.
Skýroksen kylä sijaitsee saaren pohjoisosassa lähellä koillisrannikkoa. Kylä on rakennettu saaren antiikin aikaisen Skyroksen kaupungin akropoliin eli linnavuoren rinteille. Nykyisin linnavuorella on bysanttilaisaikainen, myös venetsialaisvallan aikana käytössä ollut linna. Kylän nähtävyyksiin kuuluvat myös Skýroksen arkeologinen museo, Pyhän Kolminaisuuden ("Agía Triáda") ja Pyhän Athanasioksen ("Ágios Athanásios") kirkot sekä vuonna 962 perustettu Pyhän Georgioksen ("Ágios Geórgios") luostari. Kylän keskusaukiolla on saarella kuolleen ja sinne haudatun runoilija Rupert Brooken kunniaksi pystytetty ”Kuolemattoman runouden” patsas.
Skýroksen lentoasema sijaitsee noin 17 kilometriä kylästä pohjoiseen.
Spíli (Réthymno)

Spíli (; ) on Kreikan kylä, joka sijaitsee Kreetan saarella. Se kuuluu hallinnollisesti Ágios Vasíleioksen kuntaan, Réthymnon alueyksikköön ja Kreetan alueeseen. Aiemmin kylä kuului Lámpin kuntaan ja vuodesta 2011 lähtien Ágios Vasíleioksen kunnan Lámpin kunnallisyksikköön. Kylän väkiluku on 564 (vuonna 2011). Spíli on Ágios Vasíleioksen kunnan kuntakeskus.
Spíli, suomeksi ”Luola”, sijaitsee Kéntros- eli Kédros-vuoren rinteessä linnuntietä noin 18 kilometriä eteläkaakkoon Réthymnon kaupungista. Se muodostaa myös laajemman kyläyhdyskunnan (Τοπική Κοινότητα Σπηλίου, "Topikí Koinótita Spilíou"), johon kuuluu varsinaisen Spílin kylän lisäksi Darivianán kylä. Koko yhdyskunnan väkiluku on 624.
Kylässä sijaitsee Pyhän Paavalin katedraali, joka on Kreetan kirkon Lámpin, Sývritoksen ja Sfakián hiippakunnan katedraali eli piispanistuin.
Stavrós (Thessaloniki)

Stavrós () on Kreikan kaupunki, joka kuuluu hallinnollisesti Vólvin kuntaan, Thessalonikin alueyksikköön ja Keski-Makedonian alueeseen. Se muodostaa oman kaupunkiyhdyskuntansa (Δημοτική Κοινότητα Σταυρού, "Dimotikí Koinótita Stavroú"). Kaupungin väkiluku on 3 672 (vuonna 2011). Stavrós on Vólvin kunnan kuntakeskus.
Stavrós, suomeksi ”Risti”, sijaitsee Strymonikóslahden rannalla noin 64 kilometriä Thessalonikista itään ja noin 68 kilometriä Kaválasta lounaaseen.
Aiemmin kaupunki kuului Rentínan kuntaan ja vuodesta 2011 lähtien Vólvin kunnan Rentínan kunnallisyksikköön.
Tzermiádo

Tzermiádo (; ) on Kreikan kylä, joka sijaitsee Kreetan saarella. Se kuuluu hallinnollisesti Oropédio Lasithíoun kuntaan, Lasíthin alueyksikköön ja Kreetan alueeseen. Kylä muodostaa oman kyläyhdyskuntansa (Τοπική Κοινότητα Τζερμιάδου, "Topikí Koinótita Tzermiádou"). Kylän väkiluku on 637 (vuonna 2011). Tzermiádo on Oropédio Lasithíoun kunnan kuntakeskus.
Tzermiádo sijaitsee Lasíthin ylätasangolla Kreetan itäisissä keskiosissa linnuntietä noin 20 kilometriä Ágios Nikólaoksesta länteen ja noin 35 kilometriä Iraklionista kaakkoon.
Velestíno

Velestíno (; ) on Kreikan kaupunki, joka kuuluu hallinnollisesti Rígas Feraíoksen kuntaan, Magnesian alueyksikköön ja Thessalian alueeseen. Aiemmin kaupunki kuului Feréen kuntaan ja vuodesta 2011 lähtien Rígas Feraíoksen kunnan Feréen kunnallisyksikköön. Kaupungin väkiluku on 3 044 (vuonna 2011). Velestíno on Rígas Feraíoksen kunnan kuntakeskus.
Velestíno sijaitsee noin 17 kilometriä Magnesian hallinnollisesta keskuksesta Vóloksesta länteen. Se muodostaa myös laajemman kaupunkiyhdyskunnan (Δημοτική Κοινότητα Βελεστίνου, "Dimotikí Koinótita Velestínou"), johon kuuluu varsinaisen Velestínon kaupungin lisäksi Chlóin kylä. Koko yhdyskunnan väkiluku on 3 403.
Kreikkalainen vapaustaistelija ja kansallissankari Rígas Feraíos (Rígas Velestinlís) syntyi Velestínossa vuonna 1757. Kaupungissa käytiin vuonna 1897 Velestínon taistelu, joka oli osa kyseisenä vuonna käytyä Kreikan–Turkin sotaa.
Vrýses (Chaniá)

Vrýses () on Kreikan kylä, joka sijaitsee Kreetan saarella. Se kuuluu hallinnollisesti Apokóronaksen kuntaan, Chanián alueyksikköön ja Kreetan alueeseen. Aiemmin kylä kuului Kryonerídan kuntaan ja vuodesta 2011 lähtien Apokóronaksen kunnan Kryonerídan kunnallisyksikköön. Kylän väkiluku on 740 (vuonna 2011). Vrýses on Apokorónaksen kunnan kuntakeskus.
Vrýses sijaitsee linnuntietä noin 23 kilometriä Chaniásta kaakkoon. Kylän alueella virtaa useita jokia, joiden alkulähteet ovat Lefká Óri -vuorilla. Vrýses muodostaa myös laajemman kyläyhdyskunnan nimeltä "Vrýses Apokorónou" (Τοπική Κοινότητα Βρυσών Αποκορώνου, "Topikí Koinótita Vrysón Apokorónou"), johon kuuluvat varsinaisen Vrýsesin kylän lisäksi kylät Fílippos ja Metóchi. Koko yhdyskunnan väkiluku on 794.
Kylän lähellä sijaitsee Karýdin Pyhän Georgioksen luostari.
Vónitsa

Vónitsa () on Kreikan kaupunki, joka kuuluu hallinnollisesti Áktio-Vónitsan kuntaan, Aitolia-Akarnanian alueyksikköön ja Länsi-Kreikan alueeseen. Aiemmin kaupunki kuului Anaktórion kuntaan ja vuodesta 2011 lähtien Áktio-Vónitsan kunnan Anaktórion kunnallisyksikköön. Kaupungin väkiluku on 4 703 (vuonna 2011). Vónitsa on Áktio-Vónitsan kunnan kuntakeskus.
Vónitsa sijaitsee noin 13 kilometriä Prévezasta kaakkoon ja noin 90 kilometriä Agríniosta luoteeseen. Kaupunki on rakennettu samalle paikalle kuin antiikin ajan Anaktorionin kaupunki. Nykyinen kaupunki on syntynyt bysanttilaisella ajalla. Venetsialaisvallan aikana kaupunkiin rakennettiin linna.
Vónitsa muodostaa myös laajemman kaupunkiyhdyskunnan (Δημοτική Κοινότητα Βόνιτσας, "Dimotikí Koinótita Vónitsas"), johon kuuluvat varsinaisen Vónitsan kaupungin lisäksi Áktio ja Néa Kamarína. Koko yhdyskunnan väkiluku on 4 916.
Yūya Ōsako

Yūya Ōsako (; s. 18. toukokuuta 1990 Kaseda, Kagoshiman prefektuuri) on japanilainen jalkapalloilija, joka edustaa Bundesliigassa pelaavaa Werder Bremeniä. Oikeajalkainen Ōsako on pelipaikaltaan hyökkääjä. Hän kuuluu myös Japanin jalkapallomaajoukkueeseen.
Seurajoukkueura.
Ōsako aloitti ammattilaisuransa J. Leaguen Kashima Antlersissa, jota hän edusti vuodet 2009–2013. Hän voitti sarjan mestaruuden kerran, vuonna 2009. Yhteensä Ōsako teki 139 pelaamassaan J. Leaguen ottelussa 40 maalia.
Tammikuussa 2014 Ōsako siirtyi Saksan 2. Bundesliigan TSV 1860 Müncheniin, jossa hän pelasi kevätkauden aikana 15 ottelua onnistuen kuudesti maalinteossa.
Heinäkuussa 2014 Ōsako vaihtoi seuraa Saksassa ja siirtyi Bundesliigaan nousseeseen 1. FC Kölniin. Debyytti Bundesliigassa tapahtui elokuussa Hamburger SV:tä vastaan ja avausmaali syntyi seuraavalla kierroksella VfB Stuttgartin verkkoon.
Maajoukkueura.
Nuorten maajoukkueissa Japania edustanut Ōsako debytoi Japanin jalkapallomaajoukkueessa heinäkuussa 2013 Itä-Aasian mestaruuskisoissa Kiinaa vastaan. Avausmaali syntyi samoissa kisoissa Australian verkkoon. Tuossa pelissä Ōsako teki kaksi maalia ja turnaus päättyi lopulta Japanin voittoon.
Ōsako kuului Japanin joukkueeseen myös vuoden 2014 MM-kilpailuissa Brasiliassa, jossa hän pelasi kahdessa Japanin kolmesta alkulohkon pelistä.
Zevgolateío

Zevgolateío (; ; myös "Zevgolatío") on Kreikan kaupunki, joka kuuluu hallinnollisesti Vélo-Vóchan kuntaan, Korinthian alueyksikköön ja Peloponnesoksen alueeseen. Aiemmin kaupunki kuului Vóchan kuntaan ja vuodesta 2011 lähtien Vélo-Vóchan kunnan Vóchan kunnallisyksikköön. Kaupungin väkiluku on 4 363 (vuonna 2011). Zevgolateío on Vélo-Vóchan kunnan kuntakeskus.
Zevgolateío sijaitsee Peloponnesoksen niemimaan pohjoisosassa vajaa kolme kilometriä Korintinlahden rannasta sisämaahan ja noin 12 kilometriä Korintin kaupungista länteen. Se muodostaa myös laajemman kaupunkiyhdyskunnan (Δημοτική Κοινότητα Ζευγολατείου, "Dimotikí Koinótita Zevgolateíou"), johon kuuluu varsinaisen Zevgolateíon kaupungin lisäksi Kaléntzin kylä. Koko yhdyskunnan väkiluku on 4 697.
Olivia Holt

Olivia Hastings Holt (s. 5. elokuuta 1997 Germantown, Tennessee, Yhdysvallat) on yhdysvaltalainen näyttelijä ja laulaja. Hän on parhaiten tunnettu Disney Channelin tilannekomediasarjoista "Kickin’ It" ja "Se en ollut minä". Holtilla on levytyssopimus Hollywood Recordsin kanssa.
Varhainen elämä.
Olivia Holt syntyi Germantownissa, Tennesseessä Mark ja Kim Holtille. Hänellä on vanhempi sisko Morgan (s. 1990) ja nuorempi veli Cade (s. 2001).
Holtin ollessa kolmevuotias perhe muutti Memphisin kautta Nesbitiin, Mississippiin, jossa hän kasvoi kunnes muutti perheineen Los Angelesiin vuonna 2011. Hän harrasti telinevoimistelua seitsemän vuotta ja oli koulunsa cheerleader. Holt katsoi lapsena usein Disney Channelin sarjoja, hänen suosikkejaan olivat "Lizzie McGuire" ja "That’s So Raven".
Ura.
Näyttelijänä.
Holt aloitti näyttelemisen kotikaupunkinsa teatterituotannoissa kolmevuotiaana. Hän esiintyi kymmenvuotiaasta alkaen useissa eri brändien tv-mainoksissa, kuten Hasbro, Mattel, Bratz ja Littlest Pet Shop.
Voimistelumeriittinsä ansiosta Holt sai Kimin roolin Disney XD -kanavan nuortensarjasta "Kickin' It" vuonna 2011. Hän lähti sarjasta kolmannen kauden jälkeen otettuaan pääroolin Disney Channelin tilannekomediasta "Se en ollut minä". Sarjan tuotanto aloitettiin vuonna 2013 ja sitä tehtiin kaksi tuotantokautta vuoteen 2015 asti. Holt näytteli pääroolin myös Disney Channel -kanavan elokuvassa "Girl vs. Monster" vuonna 2012.
Holtilla on rooli draamaelokuvassa "Same Kind of Different as Me", joka sai ensi-iltansa Yhdysvalloissa lokakuussa 2017. Vuodesta 2018 alkaen hän on näytellyt toista pääosaa Marvel Comicsin hahmoihin perustuvassa televisiosarjassa "Cloak &amp; Dagger".
Laulajana.
Holt lauloi kolme kappaletta elokuvan "Girl vs. Monster" soundtrackille, sekä cover-version Nancy Sinatran kappaleesta ”These Boots Are Made for Walkin'” Disney Channelin sarjaan "Shake It Up". Holt lauloi myös "Se en ollut minä" -sarjan tunnuskappaleen ”Time of Our Lives”, ja kappaleen ”Carry On” Disneyn luontodokumenttiin "Bears". Hän levytti myös ”Winter Wonderland” -kappaleesta cover-version vuoden 2012 "Disney Channel Holiday Playlist" -albumille.
Vuonna 2016 Holt julkaisi sopimusyhtiönsä Hollywood Recordsin kautta EP-levyn "Olivia", jolta ilmestyivät singlet ”History” ja ”Phoenix”. Kappaleille tehtiin myös musiikkivideot. Samana vuonna Holt aloitti ensimmäisen kiertueensa, Rise of a Phoenix Tourin, jolla on mukana myös suomalainen Isac Elliot.
Muuta.
Holt on ollut kännykkäpeliyritys PlayMG:n mainoskasvo ja osaomistaja vuodesta 2013 lähtien. Maaliskuussa 2016 hänestä tuli Neutrogenan mainoskasvo.
Tyko Tarponen

Tyko Feliks Tarponen (10. elokuuta 1909 Uusikirkko – 1. elokuuta 1984 Turku) oli Kansallisen Edistyspuolueen puoluesihteeri, samoin kuin liike-elämän vaikuttaja ja "Turun Sanomat" -lehden päätoimittaja. 
Tarposen vanhemmat olivat vaatturimestari Paavo Tarponen ja Hilda Toropainen. Hän tuli ylioppilaaksi Tampereen yhteiskoulusta 1932 ja valmistui filosofian kandidaatiksi 1937. "Helsingin Sanomien" toimittajana hän oli aloittanut jo vuotta aiemmin. Tarponen toimi valmistumisensa jälkeen parikymmentä vuotta pääosin liike-elämän palveluksessa useiden eri yhtiöiden johtotehtävissä. Sotien jälkeen hän oli sivutoimisesti Kansallisen Edistyspuolueen puoluetoimikunnan jäsen, taloudenhoitaja ja puoluesihteeri sekä puolueen lehtien "Vapaa Kansa" ja "Nykyaika" päätoimittaja. Vapaamielisten liiton hallituksessa hän toimi 1951–1958. Helsingin yliopistossa Tarponen opiskeli valtiotiedettä ja valmistui lisensiaatiksi 1956. "Turun Sanomien" päätoimittaja hänestä tuli Weikko Puron jälkeen 1959. Tätä tehtävää hän hoiti aina vuoteen 1973 saakka. Tarposen aikana lehti julistautui sitoutumattomaksi ja sen levikki kaksinkertaistui. 
Tarposen ensimmäinen puoliso vuodesta 1939 oli Aino Seppälä (k. 1941) ja toinen vuodesta 1943 Annikki Tammilehto.
Ingemund Bröms

Ingemund Bröms eli "Ingemundus Olai, Sudermannus" (28. heinäkuuta 1669 Länna, Ruotsi – 13. tammikuuta 1722 Karlstad) oli ruotsalainen Tarton yliopiston ja Turun akatemian teologian professori.
Brömsin vanhemmat olivat Björkvikin kirkkoherra Olof Bröms (Olaus Olai, k. 1681) ja Katarina Ingemundsdotter Hägg. Hän kävi Strängnäsin lukiota ja pääsi ylioppilaaksi Uppsalassa 1687. Bröms valmistui filosofian maisteriksi Uppsalan yliopistosta 1697. Hän teki vuonna 1703 matkan Tanskaan, Saksaan, Hollantiin ja Englantiin yhdessä Samuel Åkerhjelmin kanssa ja opiskeli Oxfordin yliopistossa. Bröms valmistui teologian tohtoriksi Uppsalasta 1719.
Bröms oli Strängnäsin lukion kreikan kielen lehtorina vuodesta 1697, Tarton (Pärnun) yliopiston kreikkalaisen kirjallisuuden professorina vuodesta 1703, kolmantena teologian professorina Tartossa vuodesta 1705 sekä toisena teologian professorina vuodesta 1707. Hän pakeni sotatoimia Tartosta Tukholmaan 1709. Brömsistä tuli sitten Turun akatemian ensimmäinen teologian professori 1709 ja hän astui virkaansa 1711. Hän toimi samalla palkkapitäjänsä Turun ruotsalaisen seurakunnan ja Kaarinan kirkkoherrana sekä tuomiorovastina vuodesta 1709 ja astui tähän virkaan 1711.
Bröms oli Turun akatemian rehtorina rehtorikaudella 1713–1722 mutta hän jätti viranhoidon sijaisrehtorille 1718. Bröms pakeni uudelleen sotatoimia Turusta Strängnäsiin vuonna 1713. Hänestä tuli viimeksi Karlstadin hiippakunnan superintendentti vuonna 1717. Bröms oli myös valtiopäivämiehenä 1710, 1719 ja 1720
Bröms oli naimisissa vuodesta 1705 Magdalena Elisabet Wetzlerin kanssa. Brömsin lapset aateloitiin isänsä ansioista 1756 nimellä Lilliestråle.